CELEX: 62015CN0089
Language: lv
Date: 2015-02-24 00:00:00
Title: Lieta C-89/15 P: Apelācijas sūdzība, ko par Vispārējās tiesas (otrā palāta) 2014. gada 9. decembra spriedumu lietā T-83/10 Riva Fire/Komisija 2015. gada 24. februārī iesniedza Riva Fire SpA, likvidācijas procesā

4.5.2015   
            
            
               LV
            
            
               Eiropas Savienības Oficiālais Vēstnesis
            
            
               C 146/24
            
         Apelācijas sūdzība, ko par Vispārējās tiesas (otrā palāta) 2014. gada 9. decembra spriedumu lietā T-83/10 Riva Fire/Komisija 2015. gada 24. februārī iesniedza Riva Fire SpA, likvidācijas procesā
   (Lieta C-89/15 P)
   (2015/C 146/31)
   Tiesvedības valoda – itāļu
   
      Lietas dalībnieki
   
   
      Apelācijas sūdzības iesniedzēja: Riva Fire SpA, likvidācijas procesā (pārstāvji – M. Merola, M. Pappalardo, T. Ubaldi, M. Toniolo, advokāti)
   
      Otra lietas dalībniece: Eiropas Komisija
   
      Apelācijas sūdzības iesniedzējas prasījumi:
   
   
               —
            
            
               galvenokārt – atcelt pārsūdzēto spriedumu. ciktāl tajā nospriests, ka apelācijas sūdzības iesniedzējas tiesības uz aizstāvību nav pārkāptas, un tādējādi pilnībā atcelt apstrīdēto lēmumu;
            
         
               —
            
            
               pakārtoti – atcelt Vispārējās tiesas spriedumu tiktāl, ciktāl tajā noteikts apelācijas sūdzības iesniedzējai uzliktā naudas soda samazinājums par 3 %, un tādējādi, piemērojot Regulas Nr. 1/2003 (1) 31. pantā Tiesai atzīto neierobežoto kompetenci, samazināt likvidācijas procesā esošajai sabiedrībai Riva Fire S.p.A. uzlikto naudas sodu par maksimālo summu, kādu Tiesa uzskatītu par atbilstošu, vai nosūtīt lietu atpakaļ izskatīšanai Vispārējai tiesai;
            
         
               —
            
            
               jebkurā gadījumā piespriest Eiropas Komisijai atlīdzināt tiesāšanās izdevumus, tostarp saistībā ar tiesvedību Vispārējā tiesā;
            
         
               —
            
            
               vajadzības gadījumā – atzīt, ka ar tiesvedību Vispārējā tiesā ir pārkāpta Eiropas Savienības Pamattiesību hartas 47. panta otrā daļa un Eiropas Cilvēktiesību konvencijas (ECPAK) 6. panta 1. punkts, jo ir pārkāpts noteikums par tiesvedības saprātīgu ilgumu.
            
         
      Pamati un galvenie argumenti
   
   Savas apelācijas sūdzības pamatojumam likvidācijas procesā esošā sabiedrība Riva Fire S.p.A. izvirza četrus pamatus.
   
               1.
            
            
               
                  Pirmais pamats: kļūda tiesību piemērošanā un pārsūdzētā sprieduma nepietiekams un pretrunīgs pamatojums, novērtējot Komisijas Regulā (EK) Nr. 773/2004
                   (2)
                  paredzēto procesuālo tiesību normu un apelācijas sūdzības iesniedzējas tiesību uz aizstāvību pārkāpumu
               
               Vispārējā tiesa ir pieļāvusi kļūdu tiesību piemērošanā, nospriežot, ka nav atbilstošs salīdzinājums, ko likvidācijas procesā esošā sabiedrība Riva Fire S.p.A. ir veikusi starp apstrīdēto lēmumu un 2002. gadā Komisijas pieņemto lēmumu, un secinot, ka Komisijai nebija pienākuma pieņemt jaunu paziņojumu par iebildumiem, lai ieinteresētajiem uzņēmumiem ļautu izteikties par apstrīdētajiem faktiem.
            
         
               2.
            
            
               
                  Otrais pamats: kļūda tiesību piemērošanā un pārsūdzētā sprieduma nepietiekams un pretrunīgs pamatojums attiecībā uz naudas soda galīgā apmēra noteikšanu
               
               No jauna nosakot naudas soda apmēru, Vispārējā tiesa ir divējādā ziņā kļūdaini īstenojusi savu neierobežoto kompetenci:
               
                           i)
                        
                        
                           pirmkārt, no pārsūdzētā sprieduma pamatojuma nav iespējams pārliecināties, vai, samazinot naudas soda apmēru par 3 %, tiesneši ir pienācīgi ņēmuši vērā to, ka pārkāpums, kurā bija vainojama sabiedrība, bija īsāks un mazāk smags;
                        
                     
                           ii)
                        
                        
                           otrkārt, pārsūdzētais spriedums ir pretrunīgs un tajā ir pieļautas kļūdas tiesību piemērošanā, ciktāl ar to uz likvidācijas procesā esošo sabiedrību Riva Fire S.p.A. ir attiecināta atbildība par darbībām, kuras veikuši citi uzņēmumi laikposmā no 1997. gada 25. novembra līdz 1998. gada 30. novembrim, un netieši šī atbildība attiecināta uz šo sabiedrību naudas soda noteikšanas mērķiem.
                        
                     
         
               3.
            
            
               
                  Trešais pamats: pretrunas un kļūda tiesību piemērošanā sprieduma daļā, kurā Vispārējā tiesa ir atzinusi, ka Riva piedalījās nolīgumā no 1998. gada decembra, un tādējādi ieskaitīja šo aizliegtās vienošanās daļu naudas soda apmēra noteikšanas mērķiem
               
               Vispārējā tiesa ir pieļāvusi kļūdu tiesību piemērošanā, uzskatot, ka likvidācijas procesā esošā sabiedrība Riva Fire S.p.A. bija iesaistīta 1998. gada nolīgumā par pārdošanas kvotām, nepiešķirdama nozīmi tam, ka šī nolīguma rašanās laikposmā šī sabiedrība bija norobežojusies no aizliegtās vienošanās, kuras ietvaros iekļaujas iepriekš minētais nolīgums. Šī kļūda tiesību piemērošanā ietekmēja naudas soda pamatsummas noteikšanu attiecībā uz likvidācijas procesā esošās sabiedrības Riva Fire S.p.A. pārkāpuma smaguma un ilguma noteikšanu.
            
         
               4.
            
            
               
                  Ceturtais pamats: pamatojuma nenorādīšana attiecībā uz šīs sabiedrības vadības iesaistīšanās ietekmi uz naudas soda sākumsummas palielinājumu
               
               Vispārējā tiesa neizskaidro, no kādiem apstākļiem tā varēja secināt, ka likvidācijas procesā esošās sabiedrības Riva Fire S.p.A. vadības iesaistīšanās nebija noteicošs apstāklis naudas soda sākumsummas palielināšanas mērķiem. Ja Vispārējā tiesa būtu noteikusi, ka likvidācijas procesā esošajai sabiedrībai Riva Fire S.p.A. uzliktā naudas soda sākumsummai piemērotais reizinātājs tika noteikts arī uzņēmuma vadības iesaistīšanās dēļ, tai būtu bijis jāatceļ Komisijas lēmums un tādējādi jāsamazina naudas soda apmērs.
            
         
      (1)  Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L, 1. lpp.).
   
      (2)  Komisijas 2004. gada 7. aprīļa Regula (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 18. lpp.).